Predkladacia správa

	Usporiadanie vlastníckych a užívacích práv k lesnému fondu, budovám a stavbám slúžiacim lesnému hospodárstvu podľa platných tzv. reštitučných zákonov, najmä zákona o pôde je stále problematické. 

	Príčiny sú najmä v nezohľadnení osobitostí obhospodarovania lesného fondu, nezohľadnení stavu evidencie právnych vzťahov v katastri nehnuteľností, rozdrobenosti vlastníctva lesného fondu, racionálneho obhospodarovania a  zabezpečenia verejno-prospešných funkcií lesov. 

	Osobitným problémom sú viaceré právne nejasné formulácie, z toho vyplývajúca nejednoznačná interpretácia zákonných ustanovení a rozdielne  uznesenia súdov k tej istej problematike. 

	Postup usporiadania vlastníctva a užívacích vzťahov, ktoré sú dominantné, v súčasnosti stagnuje, možnosti vyplývajúce najmä z ustanovení zákona o pôde sú podľa doterajších skúseností vyčerpané, náhradné riešenia nedostatočne zabezpečujú ochranu majetku neznámych a neprihlásených vlastníkov. Dôsledné usporiadanie a vymeranie nie je možné zabezpečiť pre nedostatok finančných prostriedkov a nebude ho možné uskutočniť v plnom rozsahu ani do roku 2005. 

	Táto situácia vyvoláva nespokojnosť vlastníkov predovšetkým malých majetkov často v podielovom spoluvlastníctve. Kritizované sú  najmä štátne organizácie lesného hospodárstva, ktoré ako povinné osoby resp. nájomcovia zo zákona majú tento majetok obhospodarovať so starostlivosťou riadneho hospodára navyše i vyrovnať reštitučné náhrady a zabezpečovať funkčnosť útvarov, ktorých činnosť nesúvisí s hlavným poslaním štátnych organizácií lesného hospodárstva. 

	Jednoznačným a systémovým východiskom zo vzniknutej situácie môže byť radikálna novelizácia reštitučných zákonov, najmä zákona o pôde rešpektujúca iné všeobecne záväzné predpisy podmieňujúce tento proces, osobitné riešenie usporiadania vlastníctva a užívania lesného fondu zohľadňujúce jeho špecifiká a verejnoprospešné funkcie lesov. 

	Čiastočným riešením môže byť korigovanie niektorých ustanovení reštitučných zákonov prostredníctvom pripravovaného lesného zákona, týkajúcich sa nájmu vyplývajúceho zo zákona o pôde, obhospodarovania majetku neodovzdaného vlastníkom a neprihlásených vlastníkov, usporiadania náhrad prostredníctvom lesného majetku štátu, definovanie špecifického postavenia lesných ciest - stavieb ako príslušenstva lesných pozemkov a problematika združovania vlastníkov na spoločné obhospodarovanie rozdrobeného lesného fondu. 

	Osobitným problémom je doriešenie združovania vlastníkov lesov malých výmer s cieľom spoločného obhospodarovania mimoriadne rozdrobeného lesného fondu ako aj doriešenie materiálnej a finančnej pomoci pri ich združovaní. 

Predkladacia správa
na PVM 10. 05. 2001

	Pôvodná správa bola prerokovávaná na porade vedenia ministerstva 03.05.2001 a vychádzala zo záverov 5. PVM 08.02.2001 pripraviť novelizáciu zákonov č. 229/l991 Zb., č. 180/1995 Z.z. a 181/l99l Zb.

	Na základe pripomienok sekcie legislatívy a európskej integrácie bolo rozhodnuté upraviť správu tak, aby zodpovedala názvu a pokiaľ možno vzniknutú situáciu pri usporiadaní vlastníctva neriešiť novelizáciou  reštitučných zákonov, ale v pripravovanom lesnom zákone. 

	Na základe spoločného rokovania zástupcov zainteresovaných sekcií MP SR a generálneho riaditeľa Slovenského pozemkového fondu 07.05.2001 predkladáme upravenú "Správu o doterajšom priebehu zmierňovania majetkových krívd v lesnom hospodárstve a o obhospodarovaní neštátnych neodovzdaných lesov".